section_heading: Pozadina priče
paragraph_text: Prsten je zatim u rijeci slučajno našao hobit Déagol. Njegov rođak i prijatelj Sméagol ubio ga je kako bi se dočepao Prstena (Taj dan je bio Sméagolov rođendan, a prsten je želio kao poklon), a potom je potjeran iz svoga doma. Sméagol je pobjegao u Magleno gorje gdje je, iskvaren moći Prstena, postao odvratno, mršavo stvorenje zvano Golum. Mnogo kasnije, kao što je napisano u Hobitu, drugi je hobit, Bilbo Baggins, naizgled slučajno našao Prsten u Gollumovoj špilji i odnio ga kući, u Vrećasti Vijenac, ne znajući ništa više od toga da se radi o čarobnom prstenu.